पूर्णिया । पूर्णिया जिला मे पिछला 18 साल मे भेल करीब 2 हजार एकड़ जमीन क निबंधन रद्द होएत। इ जमीन आदिवासी क नाम पर निबंधित अछि। जिलाधिकारी स अनुमति लेने बिना एकर निबंधन करेबाक सख्त मनाही अछि। एकर बावजूद 1995 स पूर्णिया मे इ घोटाला चलि रहल छल। मामला पकड़ मे एलाक बाद राजस्व आ भूमि सुधार विभाग एहि तरहक सबटा निबंधन कए तत्काल प्रभाव स रद्द करबाक निर्देश देलक अछि। जिलाधिकारी मनीष कुमार वर्मा क कहब अछि जे जाहि आदिवासी सबहक जमीन बिना अनुमित लेने निबंधित भेल अछि हुनकर निबंधन रद्द कैल जाएत।
 गौरतलब अछि जे पूर्णिया मे 1995 स एखन धरि 476टा आदिवासी क जमीन निबंधित कराउल गेल अछि। एकर तहत 1,993 एकड़ जमीन क खरीद-बिक्री भेल। आश्चर्य क गप इ अछि जे इ सबटा काज महज एसडीओ स्तर क अधिकारी क अनुमति पर भेल अछि, जखन कि अधिकार डीएम लग अछि। जिला मे जमीन क अवैध ढंग स खरीद-फरोख्त क शिकायत भेटला पर पूर्णिया क पूर्व जिलाधिकारी डॉ. एन सरवण कुमार आदिवासी क जमीन क खरीद-बिक्री क रिकॉर्ड निबंधन कार्यालय स तलब केने छलह। रिकॉर्ड स संबंधित रिपोर्ट मे इ खुलासा भेल। मामला पकडि मे आयल त कुमार एहि पर आगू क कार्रवाई लेल 8 सितंबर 2012 कए राजस्व आ भूमि सुधार विभाग स निर्देश मंगलथि। डीएम क अनुमति क बिना एहि जमीन क निबंधन करनिहार तत्कालीन नौटा जिला निबंधन पदाधिकारी पर कार्रवाई क गाज सेहो खसि सकैत अछि। राजस्व आ भूमि सुधार विभाग क सचिव पत्र लिख कए ओहि निबंधन पदाधिकारी पर कार्रवाई करबाक अनुशंसा केलथि अछि जिनकर कार्यकाल मे इ निबंधन भेल अछि। 